google/wiki40b huggingface dataset:
שילוב מערכות

בהנדסה ובמחשבים, שילוב מערכות או אִינְטֶגְרַצְיָה (באנגלית: system integration) היא פעולת החיבור של רכיבים ושל תתי-מערכות לקבלת מערכת יחידה, ווידוא שתתי-המערכות פועלות יחד כמערכת שלמה. בעולם טכנולוגיות המידע, אינטגרציה היא תהליך הקישור הפיזי או הפונקציונלי של מערכות מחשוב ויישומי מחשב שונים, על מנת שיפעלו יחד כמערכת שלמה ומתואמת.
תפקידו של משלב מערכות (אינטגרטור) הוא לחבר מערכות נפרדות תוך שימוש במגוון טכניקות כדוגמת תקשורת נתונים, Business Process Management, Enterprise Application Integration, או תכנות ידני.

סקירה

מערכת מהווה צבר של תתי-מערכות המשתפות פעולה, כך שהמערכת בכללותה תספק פונקציונליות-על מסוימת. שילוב מערכות כולל את השילוב של מערכות קיימות אשר בדרך כלל מנותקות אחת מהשנייה. כמו כן, שילוב מערכות עוסק בהקניית ערך מוסף למערכת - יכולות אשר מתאפשרות רק בזכות האינטראקציות בין תתי-המערכות.
בעולם "המחובר" המודרני, תפקידם של מהנדסי אינטגרציה צובר חשיבות: יותר ויותר מערכות מתוכננות לתמוך בחיבוריות, הן עם מערכות שנמצאות בפיתוח והן עם מערכות שכבר נפרסו.

כישורים נדרשים

מהנדס אינטגרציה נדרש להיות בעל טווח רחב של כישורים, ובדרך כלל הוא מתאפיין ברוחב ידיעותיו אך לא בעומק ידיעותיו בתחום ספציפי. בדרך כלל כישורים אלה כוללים הנדסת תוכנה וחומרה, פרוטוקולי תקשורת וכישורים כלליים לפתרון בעיות. סביר שהבעיות שיצטרך לפתור לא נפתרו עדיין בעבר חוץ מאשר במובן הרחב ביותר, וכנראה שהן יכללו אתגרים חדשים המגיעים מכיוונם של מספר רב של מהנדסים. תפקידו של מהנדס האינטגרציה הוא "לקשור את הכל יחד".
הגיע הזמן

הגיע הזמן היא סדרת קומיקס ציונית-דתית בדיונית שכתב הזוג נתנאל ובת-אל אפשטיין על משפחה שקופצת בזמן עם כבש שיודע לדבר עברית, בהוצאת ראש יהודי. הסדרה משלבת בתוכה את תורת הרב קוק והחסידות מתוך הערכה רבה למדינת ישראל, לעם ישראל ולהחשת הגאולה.
המשפחה גרה במעלה גרה, ישוב קטן ביישובי הר חברון. אב המשפחה חגי איש עסקים והאם חגית עקרת בית. הבן הבכור שי משרת בחיל התותחנים, ויש עוד ארבעה ילדים: שרי (חלק מהספרים היא מוצגת כנשואה והשאר לא), תמה, חובב ואדוה (לומדת בגן). יש להם כלב זקן בשם מתושלח, ובישוב החדש הם מוצאים את עזריאל, כבש מדבר שקופץ בזמן כל פעם שנרדם ולוקח את כל מי שנוגע בו. בדרך כלל הקפיצות מגיעות להקשר של מה שדיברו או חשבו עליו- בחנוכה למשל קפצו לימי החשמונאים. משם חזר איתם בולמוס, חייל מתייוון שחוזר בתשובה ומתחתן עם שרי, ופומבדיתא, הפיל שלו. בספר השישי מצטרפת לחבורה אודיה "אודי" שמע, לחוצת חתונה שבסוף מתארסת עם שי. (קטע הומוריסטי- השם שלה נשמע כמו השיר "עוד ישמע", ששרים במגזר הדתי למי שמתארס.) חבר טוב של שי מהצבא עומרי לדרמן עושה איתו קורס קצינים ושניהם מפקדים על פלגות באותה סוללה.
הספרים מלאים הומור, כך שלמשל בכמה דורות שונים הם פוגשים אותו יהודי בשם אחיחפר בבגדים שונים שמתאימים לתקופה, המן הרשע דומה למחמוד אחמדינז'אד, עשרת בני המן דומים לגמדים של שלגיה, דתן ואבירם מופיעים כמה פעמים כמפריעים לעם ומרדכי נראה דומה לרב מרדכי אליהו. כאשר בלעם עושה כשפים המילים לקוחות מהארי פוטר: "וינגרדיום לביוסה" להרים את צבא מדין באוויר ו"אציו" כדי לזמן אותם.
דמויות בדיוניות משונות מופיעות בספרים: אובליקס בספינה של יונה הנביא, מופאסה, סקאר והחיה במכת ערוב. כשמלכת שבא מופיעה בירושלים אדוה שואלת אם לשיר את השיר "הנסיך עלי".
אקסצנטריות (מתמטיקה)

אליפסה

באליפסה, מגדירים אקסצנטריות כיחס בין מרחק המוקדים ( ו־) לבין הציר הראשי, כלומר:
.
אם אורך חצי הציר הראשי של האליפסה הוא a, ואורך חצי הציר המשני שלה הוא b, האקסצנטריות נתונה בנוסחה:
.
לגבי אליפסה יש מדד נוסף שנקרא פחיסות המוגדר כ: . קיים קשר פשוט בין הפחיסות לבין אקסצנטריות של אליפסה או פני שטח הספרואיד על פי נוסחת המעבר:
.

היפרבולה

אם אורך חצי הציר הראשי של ההיפרבולה הוא a, ואורך חצי הציר המשני שלה הוא b, האקסצנטריות נתונה בנוסחה:
 .
אונקלוס

אונקלוס (מובא הרבה בתלמוד בבלי בשם אונקלוס הגר) היה בן אצולה ממשפחת קיסרי רומא, התגייר במאה ה-1, היה תלמידם של רבי אליעזר ורבי יהושע, ונחשב לאחד מן התנאים.
לפי המסורת היהודית חיבר את "תרגום אונקלוס" שהוא התרגום הארמי העתיק והמוסמך לתורה. התרגום נעשה כנראה, בארץ ישראל בתחילת המאה ה-2, ונערך סופית בבבל. התרגום נועד להביא את התורה לשפתם המדוברת של היהודים בתפוצות הגולה. במהדורות מסורתיות של המקרא מופיע תרגום זה בצדו של הטקסט העברי.
נהוג לצוטט את אונקלוס בטקס זבד הבת.

ביוגרפיה

ישנן שתי מסורות לגבי זהותו של אונקלוס,לפי המדרש תנחומא הוא היה אחיינו של הקיסר הרומי אדריאנוס. ולפי התלמוד בבלי הוא היה אחיינו של הקיסר הרומי טיטוס, אך הגר"א מגיה את התלמוד כך שגם שם מופיע אדריאנוס. אונקלוס התגייר במאה ה-1 לפני מרד בר כוכבא בשלהי תקופת התנאים, וברח לארץ ישראל מפני אימת דודו הקיסר, הצטרף לחכמי יבנה ולמד מפיהם.

המניעים לכתיבת התרגום

עוד קודם ל"תרגום אונקלוס" היו בארץ ישראל תרגומים לתורה כמו תרגום ירושלמי שנוצרו בידי חכמי ישראל מימות עזרא הסופר שהיו מתרגמים את התורה לקהל, דרך התרגום הייתה על ידי הוספת דרשות מרובות, אך בתקופת המשנה ובמיוחד בזמן עליית הנצרות חששו חז"ל שיעשו שימוש בתרגומים אלה כדי לשתול אמונות מינות בתוך המדרשים, ולכן נוצר הצורך בתרגום מחודש שנעשה בפיקוח גדולי התנאים.

תרגום עקילס לתורה

במהלך המאות הראשונות לספירה נוצרו בחוגים יהודיים מספר עיבודים לתרגום היווני לתורה, כמו תרגום השבעים. אחד המניעים שהניב את מרבית התרגומים של התנ"ך היה הפצת הנצרות, שאחד העיבודים האלו מיוחס על ידי המסורת הנוצרית לאדם בשם Aquila (ביוונית: Ἀκκυλας), והוא השתמר בהקספלה של אוריגנס. לכן החליט עקילס לתרגם את התנ"ך לתרגום המתאפיין בתרגום מילולי ביותר, ו'תרגום עקילס' היה עד כדי שיעבוד מוחלט לנוסח העברי של המקרא.

אונקלוס ועקילס בהגדות חז"ל

בספרות חז"ל נשתמרו מספר הגדות המתייחסות בנוסח אחד לאונקלוס ובנוסח אחר לעקילס. במסכת גיטין מסופר, שלפני שאונקלוס החליט להתגייר, הוא ביקש להתייעץ עם רוחותיהם של שלושה אויבים ידועים של עם ישראל - טיטוס, בלעם וישו. הוא מעלה את הרוחות הללו באוב, ושלושתן מספרות לו על העונשים החמורים שקיבלו בגין הרעות שהביאו על עם ישראל.
במסכת עבודה זרה מסופר שלאחר שאונקלוס התגייר, שלח הקיסר גדוד חיילים להביאו אליו, אונקלוס משך את לבם במקרא והחיילים החליטו להתגייר. הקיסר שלח גדוד נוסף וציווה עליהם לא לדבר איתו בדברי תורה. כשהגיעו אמר להם אונקלוס, אומר לכם דבר מה, מקובל בהיררכיית המלוכה שהחשוב פחות אוחז את הנר להאיר לפני מי שחשוב ממנו, וכך בסדר עולה. האם עולה על הדעת שבעל הדרגה החשובה ביותר יחזיק את הנר לפני אנשים פחותים? ענו החיילים בשלילה, אמר להם אונקלוס: הקב"ה אחז את האור לפני עם ישראל במדבר, שנאמר "והשם הולך לפניהם יומם בעמוד ענן לנחותם הדרך ולילה בעמוד אש להאיר להם וכו'" בשמעם זאת החליטו אף הם להתגייר. לאחר מכן שלח גדוד נוסף וציווה עליהם לא לדבר כלל עם אונקלוס. כאשר אסרו אותו והוליכוהו, עבר אונקלוס בסמוך למזוזה על הפתח, הניח את ידו עליה, וחייך. שאלו אותו החיילים מדוע אתה מחייך? ענה להם אונקלוס: "מנהגו של עולם מלך בשר ודם, יושב מבפנים ועבדיו משמרים אותו מבחוץ, ואילו הקב"ה עבדיו מבפנים והוא משמרן מבחוץ שנאמר "ה' ישמר צאתך ובואך מעתה ועד עולם", בשמעם זאת אף הם נתגיירו, והקיסר נואש ולא שלח יותר אחריו.
ופל

וָפֶל או אֲפִיפִית הוא מאפה העשוי מבלילה הדומה לבלילת חביתית, שחוממה במכשיר הטבעה הקרוי דפוס אפיפיות (Waffle iron). לוופל צורת חריצה ייחודית של שתי וערב, הנוצרת בשל מבנה המכשיר.
בישראל המאכל לא צבר פופולריות כמו בארצות אחרות בעולם, אף שהמאכל מוצע כקינוח בבתי קפה רבים ובגלידריות. ישנם ישראלים שאינם מכירים עדיין את המאכל ונוטים להתבלבל ולחשוב כי מדובר בחטיף אשר מכונה בישראל "ופלה", "ופל" או "בפלה". בישראל מכשירים ביתיים להכנת ופלים אינם נפוצים כשלעצמם, אך רבים ממכשירי קליית הכריכים (בהם הכריך נקלה בין שני משטחי מתכת בעלי תבנית פסים) נמכרים עם משטחים נוספים, בתבנית שתי וערב, המיועדים להכנת אפיפיות.

מקורות

הוופל המודרני התפתח ככל הנראה מימי הביניים. יש אגדה המספרת על כך שהוופל הראשון נוצר כאשר אביר עוטה שריון קשקשים התיישב במקרה על התערובת החמה, וכך הוטבע בה הדגם של שתי-וערב. דפוסי האפיפיות הראשונים הורכבו משתי צלחות מתכת המחוברות בציר, ולהן ידית עץ. חלק מהמכשירים הוטבעו בחותמות או ציורי נוף. על פי השערות השימוש במכשיר היה באמצעות הנחתו מעל האש וסיבובו כל כמה שניות כדי לשמור על שני צידי הוופל חמים. בערים הוופל נמכר באמצעות עגלות, ולפי ציורים מהתקופה נראה שהוא היה בגודל של פיצה מודרנית.
רבואה

דמוגרפיה

העיר מונה כ-70,000 תושבים, שמתוכם כ-97 אחוזים נמנים עם קהילת האחמדים. 3 האחוזים הנותרים הם נוצרים וסונים. רוב התושבים הם דוברי אורדו ופונג'אבי, לצד שליטה מלאה בשפה האנגלית.

תחבורה

רכיבה על אופניים היא צורת התחבורה השלטת ברבואה, והיא מתוגברת על ידי רכיבה על אופנועים וריקשות חשמליות. ישנם אוטובוסים אשר מובילים מהעיר אל ערים מרכזיות כגון אסלאמאבאד.

אקלים

רבואה מאופיינת בקיצים חמים ובחורפים קרים. עונת הקיץ שם היא מאפריל ועד אוקטובר, עם חודש מאי כשיא העונה, בו ניתן לחוות ימים בטמפרטורה של 40 מעלות. עונת החורף שם היא מחודש נובמבר ועד חודש פברואר, עם חודש ינואר כשיא העונה.
דין ראסק

בצעירותו

ראסק נולד במחוז צ'ירוקי שבג'ורג'יה וגדל באטלנטה, שם למד בבתי ספר ציבוריים. לאחר סיום לימודיו ב-1925 עבד אצל עורך דין במשך שנתיים על מנת לממן את לימודי התואר הראשון במכללת דוידסון בצפון קרוליינה, אותם סיים ב-1931. לאחר שסיים את התואר הראשון, נסע ללמוד בקולג' סנט ג'ון של אוניברסיטת אוקספורד באמצעות מלגת רודז. לאחר ששב לארצות הברית עסק בהוראה במכללה לנשים בקליפורניה, בשנים 1934–1940. במקביל למד באוניברסיטת ברקלי וסיים שם את בית הספר למשפטים ב-1940. ב-1937 נישא לוירג'יניה פויסי. לזוג נולדו שלושה ילדים.
במלחמת העולם השנייה שירת כקצין מטה בבורמה. בסוף המלחמה השתחרר בדרגת קולונל, כשבידו אות לגיון ההצטיינות (Legion of Merit) עם עלי אלון (המציינים שהעיטור הוענק לו ביותר מהזדמנות אחת).

קריירה פוליטית

עם שובו מהמלחמה עבד ראסק תקופה קצרה במשרד המלחמה (מחלקת ההגנה של ימינו). בפברואר 1945 הצטרף למחלקת המדינה ועבד במשרד לענייני האו"ם. באותה שנה הוא היה זה שהציע את חלוקת קוריאה לשניים, על קו הרוחב 38. ב-1949 התמנה לסגן מזכיר המדינה וב-1950 ליועץ מזכיר המדינה לענייני המזרח הרחוק. במסגרת זו היה לו תפקיד מרכזי בהחלטה האמריקאית להיכנס למלחמת קוריאה. אולם הוא היה גם דיפלומט זהיר ותמיד ביקש להשיג תמיכה בינלאומית רחבה לפעולה צבאית.
ב-1950 הצטרף לחבר הנאמנים של קרן רוקפלר. ב-1952 עזב את מחלקת המדינה והתמנה לנשיא הקרן, תפקיד בו עשה במשך שמונה שנות השלטון הרפובליקני.

מזכיר המדינה

ב-12 בדצמבר 1960 הכריז הנשיא הנבחר קנדי על החלטתו למנות את ראסק למזכיר המדינה. בינואר 1961 נכנס לתפקיד.
ראסק נודע כמזכיר מדינה ניצי, שהאמין בשימוש בכח צבאי כדי להילחם בקומוניזם. נטייתו הראשונה בפרוץ משבר הטילים בקובה הייתה מתקפה צבאית, אך הוא שינה את דעתו אחר כך והעדיף אמצעים דיפלומטיים.
יותר מכל מזוהה ראסק, יחד עם הנשיא ג'ונסון ושר ההגנה רוברט מקנמרה, עם מלחמת וייטנאם. ראסק תמך במעורבות האמריקאית במלחמה והגן עליה בפומבי. מלבד ווייטנאם, הרבה לעסוק גם בסיוע למדינות מתפתחות ופעל לפתרון המשבר ברפובליקה הדומיניקנית. נוסף על האש שמשך ממתנגדי המלחמה, הצליח להכעיס גם את תומכי ישראל, כשהאשים אותה בהתקפה מכוונת על ספינת ביון אמריקנית במה שנודע כתקרית ליברטי בימי מלחמת ששת הימים.
ג'ונסון החליט שלא לרוץ לכהונה נוספת ב-1968. כהונתו של ראסק כמזכיר המדינה באה אל קיצה יחד עם זו של הנשיא, בינואר 1969. רק קורדל הול עמד בראש מחלקת המדינה במשך תקופה ארוכה יותר ממנו. ביומו האחרון בתפקיד העניק לו ג'ונסון את מדליית החרות הנשיאותית.

לאחר הפרישה

ראסק פרש מן החיים הפוליטיים ופנה לאקדמיה. בין השנים 1970–1984 לימד משפט בינלאומי באוניברסיטת ג'ורג'יה שבאתונה.
יואב ספר

קריירה

ספר גדל בשכונת יפו ג'. הוא החל לשחק כדורסל בקבוצת "בני ברית יפו", אחר כך עבר למועדון הנוער של הפועל תל אביב ולבסוף שיחק בזו של הפועל חולון. בעונת 1993/1994 הצטרף לסגל הקבוצה הבוגרת ששיחקה בליגת העל, ושיחק בה במשך חמש העונות הבאות. בעונת 1994/1995, בה העפילה הקבוצה לגמר גביע המדינה בכדורסל, נבחר ספר לתגלית העונה, ובעונתו האחרונה בה, עונת 1997/1998 היה לקפטן הקבוצה.
ב-1998 עבר ספר למכבי רעננה, ולאחר עונה אחת בלבד עבר להפועל גליל עליון. בקבוצה זו שיחק במשך שתי עונות, בשנייה מביניהן, בה העפילה הקבוצה לגמר הפלייאוף, שימש כקפטן. הוא סיים אותה עם ממוצע של 16.1 נקודות למשחק, הגבוה ביותר מבין הכדורסלנים הישראלים בליגה, ועם 48.1 אחוזי קליעה ל-3 נקודות, השיעור הגבוה בליגה.
ב-2001 הצטרף למכבי תל אביב, ושיחק בה במשך 3 העונות הבאות, בכולן זכתה באליפות המדינה ובגביע המדינה, ובאחרונה שבהן גם בגביע היורוליג. לאורך הקריירה, ובמיוחד במהלך התקופה בה שיחק במכבי, סבל ספר מפציעות חוזרות ונשנות, עד שב-2004 נאלץ לפרוש מכדורסל, בגיל 29.
במהלך הקריירה שלו שיחק ספר בנבחרת ישראל, והשתתף עמה באליפות אירופה בכדורסל ב-2001, בה סיימה במקום העשירי, ובזו שנערכה ב-2003, בה זכתה הנבחרת במקום השביעי. במהלך הטורניר ב-2003 שימש כקפטן הנבחרת.
לאחר פרישתו מכדורסל השלים תואר במינהל עסקים באוניברסיטת פנסילבניה, ולאחר מכן החל לעבוד בחטיבת המיזוגים והרכישות בסניף של חברת הנדל"ן גזית גלוב במיאמי. 
בפברואר 2013, 9 שנים לאחר שפרש, החל ספר להתאמן בקבוצתו לשעבר הפועל חולון וב-3 במרץ חזר לשחק בשורותיה. בסיום העונה פרש עקב פציעה.
קלייר דני

ביוגרפיה

עד גיל 14 חיה עם משפחתה בכמה מדינות באפריקה, עקב משרתו של אביה במשרד החוץ הצרפתי. לאחר ניסיון כושל בלימודי כלכלה, למדה קולנוע ב-Institut des Hautes Études Cinématographiques שם סיימה בשנת 1971, ועבדה כעוזרת במאי של דושאן מקבייב, קוסטה גאברס, ג'ים ג'ארמוש, ז'אק ריווט ווים ונדרס.
ב-1988 פצחה דני את הקריירה שלה כבמאית  עם הסרט "שוקולד", דרך זכרונות ילדותה באפריקה, הסרט עוסק בשאלת הזהות הלאומית בגלגולה הקולוניאליסטי של צרפת בקמרון. התפרצויות זעם, גזענות ותשוקה מלווים את מה שנחווה כגירוש מגן העדן, מבעד עיניה של ילדה בת שבע, בסוף עידן הקולוניאליזם הצרפתי.
ב-1989, בעקבות ההצלחה הביקורתית של סרטה הראשון, צילמה דני סרט דוקומנטרי בשם "Man No Run", אשר עוקב אחר להקה מקמרון בצרפת. 
ב-1990 ביימה את "על החיים ועל המוות", אשר מגולל סיפורם של שני גברים שחורים, שמתגוררים בפאריס בשולי החברה הצרפתית. כמו סרטיה הקודמים גם זה עסק בגלות תרבותית וקונפליקט גזעי, נושאים שדני המשיכה לחקור בסרטה הבאים. 
ב-1994 ביימה את "לא רוצה לישון", אשר גם הוא מתרחש בשכונת מהגרים בפריס. באותה שנה ביימה גם אפיזודה לסדרת טלוויזיה ושיתפה לראשונה פעולה עם גרגואר קולן, שהפך לאחד משחקניה הקבועים. 
ב-1996 קולן הופיע בדרמת ההתבגרות "ננט ובוני", אחד מסרטיה המצליחים והמוערכים ביותר של דני, אשר מתאר מערכת יחסים סבוכה ומורכבת בין אח ואחות במרסיי. כמו כן, בסרט זה התבססה מערכת יחסים נוספת בינה לבין להקת טינדרסטיקס אשר עיטרו את פסקול סרטה וימשיכו לשתף אתה פעולה בהמשך הקריירה. 
ב-1999 יצר סרטה המוערך "עבודה טובה" ("Beau Travail") דרמה צבאית אשר מבוססת על ספרו של הרמן מלוויל "בילי באד". על רקע נופי אפריקה המוצגים באופן פיוטי, צעיר המתגייס לשורות של לגיון הזרים הצרפתי, מערער את שלוותו של מפקדו. דרך שילוב מופלא של ספרות, שירה, ריקוד וצילום הסרט ממפה את הקודים האסורים של תשוקה ודיכוי. אלמנטים אלה הופכים את הרומן המיתי ליצירה פועמת ומרגשת. 
ב-2001 יצרה את סרטה "Trouble Every Day", בו סיפור פיוטי על הקשר בין אלימות ותשוקה, הדרמה האפלה והמדממת הייתה ניסיונה הקרוב ביותר של דני ליצור דרמת אימה ולטשטש את הגבולות בין הז'אנרים. 
ב-2002 ביימה את "יום שישי בערב", על מפגש טעון תשוקה נוסף, הפעם בין זרים. 
ב-2004 ביימה את "הפולש", שנחשב לאניגמטי ומסתורי, על גבר שעובר השתלת לב, עוסק בשאלות מעולם האמנות והפילוסופיה (ז'אן לוק נאנסי). 
ב-2008, יצא "35 שוטים של רום", העוסק ביחסי אב ובתו. גם סרט מינימליסטי זה מבוסס על זכרונותיה של דני ועל הקשר בין אמה ולבין סבה הברזילאי. 
ב-2009 יצא סרטה "חומר לבן" בו שבה דני לנוף ילדותה באפריקה. בסרט מנסה הגיבורה (איזבל הופר בהופעה יוצאת דופן)להציל את מפעל הקפה של משפחתה בשעה שהמדינה מתדרדרת למלחמת אזרחים אלימה. בסרט זה דני ממשיכה לעסוק באופן אינטנסיבי בחוסר היכולת של אנשים בודדים לשלוט בדרמות שנפרשות מולן, ביחסים של קולוניאליזם וזרות ובפרט בנקודת המבט הנשית אשר אינה עומרת בקנה אחד עם הדורסנות הגברית במציאות החדשה באפריקה.

סגנון

סרטיה של דני עוסקים בשאלת הזהות לנוכח המציאות הרב-תרבותית בצרפת ובעולם תוך ראייה ייחודית ומרגשת. נאמר עליה שהיא "מסוגלת ליישב בין הליריות של הקולנוע הצרפתי לצורך לתעד את הפנים הפחות נעימות של צרפת של ימינו".]
ואדים פאנוב

קורות חיים

ואדים פאנוב נולד ב-15 בנובמבר 1972. בילדותו לעיתים קרובות נאלץ להעתיק מקומות מגורים יחד עם משפחתו ולהחליף בתי ספר, עקב עבודתו של אביו, שהיה איש צבא. החל משנת 1983 מתגורר במוסקבה.
בשנת 1989 התקבל ללימודים במכון לתעופה של מוסקבה, הפקולטה לרדיו, אלקטרוניקה וכלי טיס. בתקופת לימודיו השתתף בפעילות של תיאטרון הסטודנטים "ראי" (ברוסית «Зеркало»). בשנת 1995 סיים את לימודיו עם דיפלומה של מהנדס רדיו.
את פעילותו הספרותית החל פאנוב בשנת 2001, כאשר יצא לאור רומן "מלחמות מתחילות על ידי מפסידנים" הראשון בסדרה "עיר סודית". כשיצא ספר הביכורים שלו לאור, היה פאנוב בן 29.
פאנוב אב לשתי בנות. אשתו נטליה היא המבקרת הראשונה והקשוחה ביותר של כל יצירותיו.
בנוסף לכתיבה ואדים פאנוב הוא איש עסקים.
אלדו קלמנטי

חייו

אלדו קלמנטי נולד בקטאניה שבסיציליה. הוא למד נגינה בפסנתר וסיים את לימודיו ב-1946. את לימודי ההלחנה החל בשנת 1941 ובין מוריו היו אלפרדו סנג'ורג'י וגופרדו פטראסי. אחרי קבלת התעודה ב-1954, השתתף בסמינר הקיץ למוזיקה חדשה בדרמשטדט בשנים 1955 עד 1962. השפעה חשובה בתקופה זו הייתה לפגישתו עם ברונו מאדרנה ועם לואיג'י נונו ב-1956 ולעבודתו באולפן למוזיקה אלקטרונית של הרדיו האיטלקי במילאנו.  
"שירת רילקה" מ-1946 הייתה יצירתו הראשונה שבוצעה (וינה, 1947). משמעות רבה יותר הייתה לביצוע הבכורה של "קנטטה", ששודר ברדיו צפון גרמניה בהמבורג ב-1956. ב-1959 זכה בפרס שני בתחרות האיגוד הבינלאומי למוזיקה בת זמננו (ISCMׂ) ביצירה "אפיזודות" (1958), וב-1963 קיבל פרס ראשון באותה תחרות, על "Sette scene da "Collage" ‏ (1961).
קלמנטי לימד תאוריית המוזיקה באוניברסיטת בולוניה בשנים 1971 עד 1992.
אלדו קלמנטי מת ב-3 במרץ 2011.

סגנונו

ב-1983 תיאר דייוויד פאנינג את סגנון של קלמנטי בכתיבת קנונים מואטים כ"שותף לדיכאון הפוסט-סריאלי הנפוץ של שנות ה-70'", ואילו בשנת 1988 התייחס פול גריפיתס ל"פשטות האלכסנדרית של פתרונו למבוכה העכשווית במוזיקה." קלמנטי עצמו תיאר את יצירותיו כ"קונטרפונקט דחוס באופן קיצוני, המקצה לקולות את התפקיד המביש של מיקרו-אורגניזמים חיוורים, בלתי-נשמעים." 
המוזיקה של קלמנטי הוצגה ב"אולטימה", פסטיבל המוזיקה העכשווית של אוסלו ב-2009, בוצעה והוקלטה על ידי הרכבים שונים, בהם רביעיית בוציני, הרכב אייבס והרכב המוזיקה העכשווית של ויילס, ושודרה ברדיו BBC.
משה פרסטר

ביוגרפיה

פרסטר נולד בנהריה. למד תיאטרון באוניברסיטת תל אביב. את דרכו בתעשיית הבידור החל במופע "עלילות משה בעיר הגדולה" לצד טל פרידמן אותו הכיר בלימודיו באוניברסיטה. המופע זכה להצלחה גדולה ול-700 הופעות בשש שנים, רכש קהל מעריצים והשפיע על קומיקאים ישראלים רבים. במקביל העלו פרסטר ופרידמן בפסטיבל עכו את המופע "משחק המטקות האחרון".
בתחילתו של ערוץ 2 הופקו שתי תוכניות בהשתתפות טל ומשה, עדיין כצמד, "המופע של טל ומשה" ו"צפדינה מארחת".
מופע הסטנד-אפ "במיטה עם משה" הוצג בין היתר בקאמל קומדי קלאב.
רוב תפקידיו הטלוויזיוניים של פרסטר היו קומיים, כמו בתוכנית "קוץ" עם איתי שגב, נצח ההומו בסדרה "אסתי המכוערת", העוזר בסדרה "השמיניה", מדען בתוכנית "האוניברסיטה הקטנה" בערוץ הילדים, מנהל בעונה השלישית "ראש גדול" ועוד תפקידים רבים.
פרסטר הוציא יחד עם האחים גלוזמן את משחק המחשב "תככי הרייטינג". קווסט שעקב אחרי אלימלך אגוז, בלש (בדיבובו של משה פרסטר), שיוצא לנופש בבית המלון "נופי חדרה", שבו מתבצע רצח ביזארי.
השתתף בשירו של שלמה ארצי "אור בקצה המנהרה" (מתוך האלבום שניים).
פרסטר כתב ושיחק בהצגת היחיד "איש הפלדה משכונת כצנלסון" (על פי ספרו של אמיר גוטפרוינד "שואה שלנו") שזכתה בפרס הכתיבה בתיאטרונטו 2007.
שיחק בתיאטרון דימונה, שם העלה שתי הפקות - "צירי דגים" ו"האומר לא" על פי ברכט. כתב את המונודרמה "בגדי חורף אבא" שקיבלה ציון לשבח בפסטיבל התיאטרונטו 2012, ועלתה בקפה-תיאטרון "הקאמרי" בתל אביב.
ב-2012 השתתף לצד ידוענים נוספים בתוכנית "הישרדות VIP", העונה השישית של תוכנית המציאות "הישרדות".
בין השנים 2016-2014 השתתף בסדרת הקומית לילדים "משפחה שולטת" ששודרה ב-Yes במשך 4 עונות ו-80 פרקים.
פרסטר עבד עם חברת שרוטונים. השתתף בקליפים מצליחים ביוטיוב - ב"גמבה סטייל" הפופולרי, בקליפ לפסח "זה לא כהלכתו" ו"פרסטר קיס", פארודיה על first kiss .
מופיע במופע הסטנדאפ - משה פרסטר- המציאות ברחבי הארץ.
הוציא את הנובלה הדיגיטלית "הכי טוב יהיה לברוח", בהוצאת "בוקסילה". בשנת 2019 השתתף בסרט הקומי "בזמק".

תוכניות טלוויזיה נבחרות

"המופע של טל ומשה"
"צפדינה מארחת".
"קוץ" עם איתי שגב
"אסתי המכוערת"
"השמיניה",
"האוניברסיטה הקטנה"
"ראש גדול"
משפחה שולטת ועוד תפקידים רבים.

הצגות תיאטרון נבחרות

"עלילות משה בעיר הגדולה" לצד טל פרידמן.
"משחק המטקות האחרון".
מופע הסטנד-אפ "במיטה עם משה"
"איש הפלדה משכונת כצנלסון".
"צירי דגים".
"האומר לא" על פי ברכט.
"בגדי חורף אבא"

מדבב

"המופע של מר שמח - מר פחדן
"חללית הזמן - מחשב
"מדגסקר 2 - ג'ירפה
"גורדון הגנן - פרסי
"פקפק ביל - דמויות שונות
"האחים קואלה - נד הוומבאט
"מדגסקר - טוראי
"הי-מן ושליטי היקום - אורקו
"שרלוק הולמס במאה ה-22
"ההופסים - אברי
"טוויפסי" - טוויפסי

בתפקיד עצמו

"הישרדות VIP" - עונה ראשונה / מודח 8 (מושבע חמישי)
"פפראצי"
"המבצר" - מתחרה
"קשה בבוקר"

כיום

מופיע במופע הסטנדאפ - משה פרסטר- המציאות ברחבי הארץ. כמו כן, פרסטר מדריך קבוצות בסיורים קומיים-היסטוריים בנווה צדק ויפו.
בינואר 2015 התאחד פרסטר באופן חד-פעמי על הבמה עם טל פרידמן, במסגרת "ערב של צחוק בריא", ערב התרמה מיוחד למען "מרכז טל לרפואה אונקולוגית אינטגרטיבית" ובו התאחדו הרכבים קומיים ישראלים נוספים מהעבר (הקומדי סטור, זהו זה!, "ילדים סורגים לאלוהים" ועוד).

חיים אישיים

פרסטר היה נשוי פעמיים והוא אב לשלושה. מתגורר בקריית אונו.
אדולף גרונבאום

אודות

גרונבאום נולד ב-15 במאי 1923 בקלן. בפברואר 1938 ברח עם משפחתו לארצות הברית. במלחמת העולם השנייה שירת במודיעין של צבא ארצות הברית ונשלח לברלין ובשנת 1944 התאזרח בארצות הברית. הוא סיים את לימודי התואר הראשון בפילוסופיה ומתמטיקה מאוניברסיטת ווסליאן בקונטיקנט בשנת 1943. הוא סיים תואר שני בפיזיקה מאוניברסיטת ייל בשנת 1948 ודוקטורט בייל בשנת 1951 בפילוסופיה של המדע. נושא עבודתו היה "The philosophy of Continuity". החל משנת 1960 לימד פילוסופיה באוניברסיטת פיטסבורג. הוא הקים באוניברסיטה את המרכז לפילוסופיה של המדע.
שלושת תחומי מחקר העיקריים שלו הם החלל וזמן, הרציונלניות מדעית וקריטריונים להפרכת תאוריה מדעית, והתאוריה הפסיכואנליטית.
הוא נישא לתלמה ברוורמן אותה הכיר מהתיכון ב-26 ביוני 1949 והיה אב לבת אחת.
נפטר ב-17 בנובמבר 2018.
You Used to Hold Me

פרסום וקידום

כדי לקדם את "You Used to Hold Me", האריס שר את השיר ב-4Music יחד עם שירים אחרים מהאלבום החדש שלו, Ready for the Weekend. הוא גם ביצע את השיר ביום הגדול באוסטרליה, וכן בסיבוב ההופעות, "Ready for the Weekend tour" כחלק מרשימת ההשמעה.

הופעות במצעדים

ב-29 בינואר 2010, השיר נכנס לראשונה את למצעד הסינגלים האירי כאשר דורג במקום  ה-45. שבוע לאחר מכן, ב 5 בפברואר 2010, התקדם אל המקום ה-37, ובמשך, הגיע למקום ה-30 בשיאו. הסינגל נכנס לראשונה למצעד הסינגלים הבריטי ב-31 בינואר 2010, במקום ה-47. ב-7 בפברואר 2010, עלה למקום ה-38. באותו שבוע, הסינגל נכנס גם אל מצעד שירי הדאנס הבריטי, כאשר שיאו הנוכחי הוא המקום הרביעי.
לשון הים של פורת'

לשון הים של פורת' (Firth of Forth) היא שפך נהר הפורת' בדרום מזרח סקוטלנד, אשר דרכה זורם הנהר ממערב למזרח אל הים הצפוני.
מבחינה גאולוגית הלשון היא פיורד, אשר נוצר על ידי קרחון הפורת'. אורכה הוא כשמונים קילומטרים, בין מחוז פייף מצפון למחוזות לות'יאן מדרום. רוחבה במקום הישפכה אל הים הוא כ-28 קילומטרים.
לחופיה של הלשון שוכן מספר רב של ערים וישובים, לרבות אדינבורו, עיר הבירה של סקוטלנד. לחופיה מצויים גם מפעלי תעשייה ואתרי מעגנים ומספנות רבים.
ארבעה גשרים מחברים בין שתי גדותיה של הלשון, לרבות גשר פורת' ההיסטורי. הרביעי שבהם נפתח לתנועה בשנת 2008. גשר חמישי מצוי בבנייה וצפוי להיפתח לתנועה בשנת 2017. הפעלת ניסיון של שירות רחפות לרוחב הלשון ב-2007 עלתה יפה, וניתנה הערכה שהשירות יוכל לשאת 870 אלף נוסעים בשנה ולהקטין את עומס התנועה על הגשרים, אך המיזם לא הגיע עד כה למימוש.
הלשון הוכרזה בבריטניה כאתר בעל עניין מדעי מיוחד (Site of Special Scientific Interest) בשל חיי הטבע שבה. מצויים בה מספר איים, בעיקר בשטחה שממזרח לאדינבורו, אשר הוכרזו כשמורת טבע. מדי שנה חולפות דרכם למעלה מ-90,000 ציפורי ים. בגדול שבאיים, מיי (Isle of May), ששטחו 450 דונם, ממוקם מרכז לצפייה בציפורים אלו.
שטנדרטנפיהרר

שטנדרטנפיהרר (בגרמנית: Standartenführer, מילולית: "מנהיג יחידה") הייתה דרגה במפלגה הנאצית (NSDAP), אשר שימשה גם בארגוני האס אה, האס אס, NSKK ו-NSFK.

היסטוריה

הדרגה נוסדה כתואר בשנת 1925, ובשנת 1928 הפכה לדרגה ביחידות האס אה והאס אס, אשר יועדה לקצינים שפיקדו על יחידות "שטנדרטן" – גדודים שמנו כ-300 עד 500 חיילים.
בשנת 1929 פוצלה דרגת שטנדרטנפיהרר לשתי דרגות, אולם בשנת 1930 בוטלה החלוקה בעקבות התרחבות האס אס והוספת דרגות נוספות. בשנת 1933, כאשר היטלר עלה לשלטון בגרמניה, הייתה דרגת שטנדרטנפיהרר הדרגה הגבוהה ביותר של קציני השדה, והייתה פחותה מזו של אוברפיהרר באס אס ובאס אה. עם פרוץ מלחמת העולם השנייה התפשטה מאוד הדרגה, ובוואפן אס אס, הדרגה נחשב שוות ערך לדרגת אוברסט.
טלאי הצווארון של שטנדרטנפיהרר כלל עלה אלון על שני צידי הצווארון, וזו הייתה הדרגה הראשונה של האס אה שהוצגה על שני הצדדים. משנת 1938 כללו המדים גם דרגות כתף, שהיו מקבילות לאלו של אוברסט.
שפן הסבך

מאפיינים

שפן זה מזכיר מעט את שפן הסלע אך יותר קטן ובעל לסתות קטנות ועגולות יותר. הוא בעל פרווה חומה מעט ובקצה הגב ישנם שערות מנומרות בחום-זהוב. הרגליים קצרות ויש לו טוחנות גדולות המזכירות ניבים בקצה הלסת. כמו לרוב השפנים הוא בעל אוזניים, אף וזנב קצרים. הרגליים קצרות וצהובות מעט. אורכו הממוצע 305-380 מ"מ ומשקלו 2.3-3.6 ק"ג.
השפנים חיים במחילות באזורי מזרח אפריקה וחיים בחבורות בינוניות של 5-34 פרטים. הם שוכני אזורים סלעיים אך יורדים לאכול מהעצים ומבלים הרבה מהזמן בסבכים ומכאן שמם.
מזון: השפן בעיקר מניצנים, פרחים, עלים וזרעים של צמחים שונים ורק לעיתים נדירות אוכלים עשב. לעיתים הם גם עולים על עצים כדי למצוא מזון. הם שותים לעיתים נדירות.
אויבים: לשפן הקטן מגוון אויבים ביניהם חתולים גדולים כמו האריה והנמר, צבועים, תנים, עופות דורסים ונחשים גדולים. הקטנים פגיעים גם לחתולים קטנים, שועלים, נמיות, נחשים, בזים וינשופים.